PRIJEDLOG

Na temelju članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21 – pročišćeni tekst),  Gradska skupština Grada Zagreba, na \_\_\_\_\_\_\_\_\_\_\_\_ 2021., donijela je

**ODLUKA**

**o Stipendiji Grada Zagreba**

**za učenike i studente na temelju socio-ekonomskog statusa**

**I. OPĆE ODREDBE**

**Članak 1.**

Ovom se odlukom utvrđuju uvjeti, postupak i kriteriji za dodjelu Stipendije Grada Zagreba za učenike srednjih škola (u daljnjem tekstu: učenici), studente sveučilišnih preddiplomskih, diplomskih i integriranih studija, kratkih stručnih studija, preddiplomskih stručnih studija i specijalističkih diplomskih stručnih studija (u daljnjem tekstu: studenti) na temelju socio-ekonomskog statusate prava i obveze korisnika Stipendije.

Izrazi koji se koriste u ovoj odluci, a imaju rodno značenje, bez obzira na to jesu li korišteni u muškom ili ženskom rodu, odnose se jednako na muški i ženski rod.

**Članak 2.**

Naziv stipendije jest: Stipendija Grada Zagreba za učenike i studente na temelju socio-ekonomskog statusa (u daljnjem tekstu: Stipendija).

**Članak 3.**

Sredstva za Stipendiju osiguravaju se u proračunu Grada Zagreba.

Mjesečna Stipendija iznosi 2.000 kuna neto za učenike i 2.500 kuna neto za studente.

**Članak 4.**

Broj Stipendija utvrđuje svake godine gradonačelnik Grada Zagreba (u daljnjem tekstu: Gradonačelnik) ovisno o sredstvima osiguranim u proračunu Grada Zagreba.

Stipendije za studente utvrđuju se u omjeru zastupljenosti znanstveno-istraživačkih i umjetničkih studija na Sveučilištu u Zagrebu prema upisnoj kvoti.

Od predviđenog broja Stipendija za studente četvrtina Stipendija se dodjeljuje studentima koji su prvi puta upisali prvu godinu preddiplomskog ili integriranog studija (u daljnjem tekstu: studenti prve godine).

Ako ukupan broj Stipendija prelazi godišnju kvotu, odobrenje za povećanje godišnje kvote donosi Gradonačelnik.

**II. UVJETI ZA SUDJELOVANJE NA NATJEČAJU**

**Članak 5.**

Pravo sudjelovanja na natječaju za dodjelu Stipendije imaju učenici i studenti koji ispunjavaju sljedeće opće uvjete:

A - UČENICI

* da su državljani Republike Hrvatske;
* da prosječni mjesečni prihod po članu učenikova kućanstva, ostvaren u razdoblju od 1. siječnja do 30. lipnja tekuće godine (u daljnjem tekstu: mjesečni prihod), ne prelazi 60% proračunske osnovice određene zakonom o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje (kućanstvo, u smislu ove odluke, čine bračni ili izvanbračni drugovi, njihova djeca i drugi srodnici koji zajedno žive na istom prebivalištu, privređuju, ostvaruju prihod na drugi način i troše ga zajedno; članom kućanstva smatra se i dijete koje ne živi na istom prebivalištu s obitelji, a nalazi se na školovanju, do završetka redovitog školovanja, a najkasnije do navršene 26. godine života);
* da su redoviti učenici srednje škole u Gradu Zagrebu ili Zrakoplovne tehničke škole Rudolfa Perešina u Velikoj Gorici;
* da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;
* da nisu, osim iz opravdanih razloga ponavljali razred u srednjoj školi.

B - STUDENTI:

* da su državljani Republike Hrvatske;
* da prosječni mjesečni prihod po članu učenikova kućanstva, ostvaren u razdoblju od 1. siječnja do 30. lipnja tekuće godine (u daljnjem tekstu: mjesečni prihod), ne prelazi 60% proračunske osnovice određene zakonom o izvršavanju državnog proračuna Republike Hrvatske u godini u kojoj se natječaj za dodjelu Stipendije raspisuje (kućanstvo, u smislu ove odluke, čine bračni ili izvanbračni drugovi, njihova djeca i drugi srodnici koji zajedno žive na istom prebivalištu, privređuju, ostvaruju prihod na drugi način i troše ga zajedno; članom kućanstva smatra se i dijete koje ne živi na istom prebivalištu s obitelji, a nalazi se na školovanju, do završetka redovitog školovanja, a najkasnije do navršene 26. godine života);
* da su redoviti studenti sveučilišnih preddiplomskih, diplomskih i integriranih studija Sveučilišta u Zagrebu ili redoviti studenti kratkih stručnih studija, preddiplomskih stručnih studija i specijalističkih diplomskih stručnih studija u Gradu Zagrebu;
* da imaju prijavljeno prebivalište u Gradu Zagrebu neprekidno najmanje jednu godinu prije objave natječaja;
* za studente, koji su u prethodnoj akademskoj godini bili upisani na taj studij ili, ako se radi o diplomskom studiju, na neki od preddiplomskih studija (u daljnjem tekstu: studenti ostalih godina), da su osim iz opravdanih razloga, u prethodnoj akademskoj godini ostvarili najmanje 40 ECTS bodova;
* da u akademskoj godini za koju se Stipendija dodjeljuje nisu upisali mirovanje studentskih obveza.

**III.** **POSTUPAK DODJELE STIPENDIJA**

**Članak 6.**

Stipendija se dodjeljuje na temelju provedenog natječaja u skladu sa ovom odlukom.

**Članak 7.**

Natječaj za dodjelu Stipendije provodi Povjerenstvo za dodjelu Stipendije Grada Zagreba na temelju socio-ekonomskog statusa (u daljnjem tekstu: Povjerenstvo).

Povjerenstvo imenuje Gradska skupština Grada Zagreba.

Povjerenstvo ima devet članova koji između sebe biraju predsjednika i zamjenika predsjednika.

Osam članova Povjerenstva predlaže Gradonačelnik iz redova gradskih zastupnika, znanstvenih, obrazovnih, stručnih i drugih javnih radnika, dok je pročelnik nadležnog gradskog upravnog tijela član Povjerenstva po položaju.

Mandat članova Povjerenstva prati mandat Gradske skupštine Grada Zagreba.

**Članak 8.**

Povjerenstvo radi na sjednicama.

Sjednice saziva i vodi predsjednik Povjerenstva, a u slučaju njegove odsutnosti odnosno spriječenosti njegov zamjenik. Ako ni zamjenik nije nazočan sjednici, sjednicu vodi član kojeg odrede nazočni članovi Povjerenstva.

Sjednica Povjerenstva može se održati ako joj je nazočna većina od ukupnog broja članova.

Povjerenstvo odlučuje većinom glasova od ukupnog broja članova.

O radu Povjerenstva vodi se zapisnik.

**Članak 9.**

Povjerenstvo podnosi izvješće o svom radu Gradskoj skupštini Grada Zagreba i Gradonačelniku svake godine do kraja svibnja.

**Članak 10.**

Stručne i administrativne poslove za Povjerenstvo obavlja nadležno gradsko upravno tijelo.

**Članak 11.**

Gradonačelnik raspisuje i objavljuje natječaj svake godine najkasnije do kraja studenog.

Obavijest o objavi natječaja objavljuje se u dnevnom tisku, a natječaj na web-stranici Grada Zagreba.

Obavijest o objavi natječaja sadrži: predmet natječaja, podatak gdje se tekst natječaja objavljuje, rok za podnošenje prijava te po potrebi i druge podatke.

**Članak 12.**

Natječaj sadrži:

- naziv tijela koje objavljuje natječaj;

- trajanje natječaja;

- naziv gradskog upravnog tijela kojemu se prijave podnose;

- opće uvjete za dodjelu Stipendije i kriterije za utvrđivanje liste kandidata;

- popis dokumentacije kojom se dokazuje ispunjavanje uvjeta za dodjelu Stipendije;

- oznaku školske/akademske godine za koju se Stipendija dodjeljuje;

- rok u kojem će biti objavljeni rezultati natječaja;

- iznos i broj Stipendija;

- prava i obveze korisnika Stipendije.

**Članak 13.**

Kriteriji za utvrđivanje liste kandidata za dodjelu Stipendije su:

* socio-ekonomski status;
* uspjeh u školovanju, odnosno studiju.

Kriteriji iz stavka 1. ovoga članka izražavaju se u bodovima.

**Članak 14.**

Socio-ekonomski status učenika i studenata boduje se na sljedeći način:

* prema mjesečnim prihodima po članu kućanstva dodjeljuju se bodovi na sljedeći način:

|  |  |
| --- | --- |
| 1. 900,00 kn i manje | 2,5 boda |
| 1. Od 900,01 kn do 1200,00 kn | 2 boda |
| 1. Od 1200,01 kn do 1500,00 kn | 1,5 bod |
| 1. Od 1500,01 kn do 1800,00 kn | 1 bod |
| 1. Od 1800,01 kn do 60% proračunske osnovice | 0,5 bodova |

* za učenika/studenta kojem je jedan roditelj umro, nestao ili nepoznat priznaju se 2 boda;
* za učenika/studenta čija su oba roditelja umrla, nestala ili nepoznata ili je pod skrbništvom ili je kao dijete bio pod skrbništvom ili mu je priznato pravo na socijalnu uslugu smještaja ili mu je kao djetetu bilo priznato pravo na socijalnu uslugu smještaja na temelju propisa iz područja socijalne skrbi, priznaju se 4 boda;
* za učenika/studenta koji je korisnik prava na zajamčenu minimalnu naknadu ili čiji su roditelji korisnici prava na zajamčenu minimalnu naknadu na temelju propisa iz područja socijalne skrbi priznaju se 2 boda;
* za učenika/studenta koji ima jednog roditelja s tjelesnim i osjetilnim oštećenjem od 100% priznaje se 1,5 bod, a za učenika koji ima oba roditelja s tjelesnim i osjetilnim oštećenjem od 100% priznaju se 3 boda;
* za učenika/studenta kojem su brat ili sestra predškolske dobi ili u sustavu redovitoga osnovnoškolskog, srednjoškolskog i visokog obrazovanja priznaje se po 1 bod za svakog brata ili sestru;
* za učenika/studenta čiji je brat ili sestra korisnik prava na doplatak za pomoć i njegu ili prava na osobnu invalidninu na temelju propisa iz područja socijalne skrbi priznaje se 1,5 bod za svakog brata ili sestru;
* za učenika/studenta s najmanje 60% utvrđenog tjelesnog i osjetilnog oštećenja, sukladno Uredbi o metodologijama vještačenja priznaju se 2 boda;
* za učenika/studenta koji je roditelj priznaju se 2 boda za svako dijete.

**Članak 15.**

Uspjeh u školovanju za učenike prvih razreda utvrđuje se brojem bodova jednakim zbroju prosječne ocjene 7. i 8. razreda osnovne škole zaokruženom na jednu decimalu, a za učenike viših razreda brojem bodova jednakim dvostrukom iznosu prosječne ocjene prethodnog razreda zaokruženom na jednu decimalu.

**Članak 16.**

Povjerenstvo rangira kandidate za dodjelu Stipendije za učenike prvenstveno na temelju bodova ostvarenih prema kriterijima iz članka 14. ove odluke, a potom ako postoji više kandidata s istim brojem bodova na istom mjestu na rang listi i prema kriterijima iz članka 15. ove odluke.

**Članak 17.**

Uspjeh u školovanju za studente prve godine utvrđuje se brojem bodova jednakim zbroju prosječne ocjene završnog razreda srednje škole i prosječne ocjene ostvarene iz obveznih predmeta na državnoj maturi zaokruženom na jednu decimalu.

Uspjeh u školovanju za studente ostalih godina utvrđuje se brojem bodova jednakim umnošku ukupnog broja ostvarenih ECTS-a u prethodnoj akademskoj godini s prosječnom ocjenom ostvarenom na ispitima položenim u prethodnoj akademskoj godini podijeljeno s prosječnom ocjenom studijskog programa.

**Članak 18.**

Povjerenstvo rangira kandidate za dodjelu Stipendija za učenike i studente prvenstveno na temelju bodova ostvarenih prema kriterijima iz članka 14. ove odluke, a potom ako postoji više kandidata s istim brojem bodova na istom mjestu na rang listi i prema kriterijima iz članka 17. ove odluke.

**Članak 19.**

Povjerenstvo utvrđuje prijedloge triju odvojenih lista kandidata za dodjelu Stipendije: rang liste za učenike, rang liste za studente prve godine i rang liste za studente ostalih godina.

Ako dva ili više kandidata, kao zadnji na prijedlogu liste kandidata ostvare jednak broj bodova, Gradonačelnik će na prijedlog Povjerenstva povećati broj Stipendija.

Prijedlozi lista kandidata se objavljuju na web-stranici Grada Zagreba u roku od 60 dana od dana isteka roka za podnošenje prijava.

Uz prijedloge lista kandidata objavljuju se i popisi podnositelja čije su prijave nepotpune, nepravovremene ili ne ispunjavaju uvjete natječaja.

U roku od 8 dana od dana objavljivanja prijedloga liste kandidata svaki podnositelj prijave može podnijeti pisani prigovor Gradonačelniku na prijedlog liste i popis iz stavka 4. ovoga članka putem nadležnog gradskog upravnog tijela. Gradonačelnik zaključkom odlučuje o prigovoru.

Zaključak o prigovoru je konačan.

**Članak 20.**

Gradonačelnikutvrđuje konačnu listu kandidata za dodjelu Stipendije.

Na temelju konačne liste kandidata za dodjelu Stipendije Gradonačelnik i kandidat ili osoba koja zastupa kandidata sklapaju ugovor o korištenju Stipendije.

Ugovor o korištenju Stipendije sadrži:

- naziv škole, odnosno studija za koji je odobrena Stipendija;

- iznos Stipendije;

- školska/akademska godina za koju se Stipendija dodjeljuje;

-obvezu korisnika Stipendije na rad ili volontiranje na području Grada Zagreba;

- način i uvjete vraćanja Stipendije u slučaju neispunjavanja obveza iz ugovora;

- druga prava i obveze ugovornih strana.

**IV. KORIŠTENJE STIPENDIJE**

**Članak 21.**

Stipendija se dodjeljuje za tekuću školsku ili akademsku godinu za deset mjeseci, odnosno pet mjeseci ako u tom roku prema nastavnom planu škole ili fakulteta za koji je Stipendija odobrena, završava nastavni plan korisnika Stipendije.

Korisnik Stipendije ne može istodobno biti korisnik neke druge novčane stipendije financirane javnim sredstvima.

**Članak 22.**

Stipendija se isplaćuje mjesečno.

Gradsko upravno tijelo nadležno za socijalnu zaštitu ima pravo provjere točnosti podataka i dokumentacije što ih je dostavio kandidat za dodjelu Stipendije, odnosno korisnik Stipendije.

**Članak 23.**

Korisnici Stipendije obvezni su zaposliti se i raditi na području Grada Zagreba najmanje onoliko vremena koliko su primali Stipendiju ili volontirati na području Grada Zagreba u opsegu i trajanju kojeg će odrediti nadležno gradsko upravno tijelo.

Korisnik Stipendije, uz suglasnost davatelja Stipendije, može prihvatiti i zaposlenje izvan Grada Zagreba, na području Republike Hrvatske, čime se oslobađa obveze iz stavka 1. ovoga članka.

Korisnik Stipendije, uz suglasnost davatelja Stipendije, iz opravdanih razloga može biti oslobođen obveze volontiranja.

Obveza iz stavka 1. ovoga članka odgađa se do završetka obrazovanja ako korisnik Stipendije, uz prethodno odobrenje davatelja Stipendije, nastavlja obrazovanje.

**Članak 24.**

Stipendist je dužan vratiti primljeni iznos Stipendije ako:

* je pravo na Stipendiju ostvario na temelju neistinitih ili krivotvorenih podataka;
* je za trajanja ugovora o korištenju Stipendije primao novčanu stipendiju drugog stipenditora financiranu javnim sredstvima;
* iz neopravdanih razloga ne završi razred za koji je primao Stipendiju, odnosno ako u akademskoj godini za koju je primao Stipendiju iz neopravdanog razloga ostvari manje od 40 ECTS ili naknadno upiše mirovanje ili odustane od studija;
* bez prethodne suglasnosti davatelja Stipendije postupi suprotno odredbama članka 23. ove odluke;
* bez opravdanog razloga i u roku ne dostavi podatke o zaposlenju, odnosno volontiranju.

**VI. ZAVRŠNE ODREDBE**

**Članak 25.**

Danom stupanja na snagu ove odluke prestaje važiti [Odluka o Stipendiji Grada Zagreba za učenike i studente slabijega socijalnog statusa (19/17](http://www1.zagreb.hr/zagreb/slglasnik.nsf/rest-akt/1950e9eb29918fc5c12581c9004d8e98?Open) i [18/19](http://www1.zagreb.hr/zagreb/slglasnik.nsf/rest-akt/8da2273b78266746c125847e0035a0b9?Open)).

**Članak 26.**

Ova odluka stupa na snagu prvoga dana od dana objave u Službenom glasniku Grada Zagreba.

KLASA:

URBROJ:

Zagreb,

Predsjednik

Gradske skupštine

**Joško Klisović**